::: {.lead}

Forestil dig at glide stille gennem vandet
i en kajak en mild sommerdag --
solen skinner, og den lette vind laver små krusninger på fjorden.

:::

Måske dukker der en sæl op, måske et marsvin.
Solen laver spejlinger i vandet, og til tider kan dens stråler nå ned
til bundens skaller, tang og smådyr.

![Aftentur på Isefjorden 27. august 2024.
*Fotograf: Niels Mogensen.*](isefjorden.jpg)

Det har du mulighed for at opleve,
hvis du bliver medlem af Orø Havkajak Klub

## Klubben dannes: Projekt Orø Havkajak 2008

I 2007 var der stort fokus på friluftsliv i skolens forældregruppe.
Nogle af forældrene havde erfaring med kajakroning
fra bl.a. Borrevejle Friluftslaug og DGI's friluftsvejlederuddannelse,
så en gruppe valgte at fokusere på kajakroning.
Andre forældre havde fokus på at få skabt en ungdomsklub på øen,
og de havde i den forbindelse erhvervet sig tre kajakker.

I 2008 fandt de aktive forældre ud af,
at der var mulighed for at søge projektmidler
fra EU gennem LAG Småøernes Aktionsgruppe.
Lilian Petersen, der var nyuddannet projektleder,
gik sammen med bl.a. Orø Bådelaug i gang med
at udarbejde budget og projektbeskrivelse af "Projekt Orø Havkajak".

Den 1. oktober 2008 sendte arbejdsgruppen den færdige ansøgning
til Småøernes Aktionsgruppe,
der indstillede projektet til Ministeriet for Fødevarer og Erhverv.
Budgettet lød på 400.000, hvoraf halvdelen skulle egenfinansieres.

I februar 2009 kom tilsagnet om 200.000 kr.,
og egenfinansieringen på et lignende beløb blev fremskaffet
via bl.a. arrangementer og andet frivilligt arbejde
og ikke mindst en mellemfinansiering på 51.000 kr. fra Orø Bådelaug,
som senere blev tilbagebetalt.

Derefter gik det slag i slag med indkøb af grej,
herunder ungdomsklubbens tre kajakker, etablering af opbevaring
og kurser for nye roere og instruktøraspiranter.
Udvalget bestod dengang af seks personer,
der ifølge planen skulle arbejde med projektet frem til udgangen af 2010,
hvorefter Orø Havkajak Klub skulle stå på egne ben
som et udvalg under Orø Bådelaug.
Bådelauget var en stor hjælp i processen
og gav flittigt råd og vejledning om bl.a. økonomi og foreningsstruktur.

EU-projektets hjemmeside
: <https://www.oroehavkajakklub.dk/arkiv/eu-projektet/>

::: {.callout-note}

Stormen Bodil

I december 2013 ramte stormen Bodil Danmark med stor kraft.
Dele af Orø blev hårdt ramt, herunder Brønde Havn.
Det gik bl.a. ud over havkajakklubbens kajaktrailer
og ikke mindst grejrummet,
der blev oversvømmet med fjordvand og olie fra naborummene.
Hele bygningen var så ødelagt, at den blev revet ned.
Herefter blev de nuværende fire sammenhængende røde huse bygget,
og kajakklubben fik plads i et af dem.

:::

![Udover redningsvest medbringes sikkerhedsudstyr
som pumpe, træktov og paddlefloat
(der sættes på pagajen og bruges ved selvredning).
*Fotograf: Birgit Friis Petersen.*](sikkerhedsudstyr.jpg)

## Orø Havkajak Klub anno 2024

Klubben,
der som før nævnt er et udvalg under Orø Bådelaug,
har i dag 48 medlemmer.

Den daglige drift klares af "staben",
der består af Lilian Petersen, Per Ingemann Petersen (chefinstruktør)
og Hanne Floor, der er kasserer.

Klubbens aktiviteter omfatter:

Årligt medlemsmøde -- idéer udveksles, ture planlægges

Grejdag, hvor grejet gennemgås og repareres

Arbejdsdag/maling af bygningen, hvor kajakkerne opbevares
(obligatorisk, varighed ca. to timer)

Kurser for nye medlemmer.
I 2024 har klubben afholdt to kurser,
der resulterede i otte nye medlemmer

Genopfriskningsdage efter behov

Ekskursioner,
som medlemmerne selv arrangerer og inviterer til på Facebook

## Medlemskab

### Hvem?

Alle kan blive medlemmer af Orø Havkajak Klub,
hvis de har et gyldigt havkajakbevis,
også kaldet et EPP 2-bevis.
Se afsnittet om kurser nedenfor.

### Hvad koster det?

Medlemskabet af havkajakklubben kræver,
at man er medlem af Orø Bådelaug,
der stiller faciliteter
som fx rum til opbevaring af grej, omklædningsrum og toiletter
til rådighed.
Så hvis man ikke er det i forvejen,
er kontingentet i alt 700 kr. per år:

Medlemskab af Orø Bådelaug: 400 kr. årligt

Medlemskab af Orø Havkajak Klub: 300 kr. årligt

### Hvad får man?

Når man har fået sit havkajakbevis,
får man adgang til havnens toiletfaciliteter, grejrummet og kajakrummene.
Og man får ret til fri afbenyttelse af grej og kajakker
sammen med en makker eller instruktør
i visse dele af Isefjorden.
Skal man uden for fjorden,
aftales det med instruktør Per Ingemann.

![Der er våddragter i mange størrelser og former til rådighed.
*Fotograf: Birgit Friis Petersen.*](dragter.jpg)

Kajakkerne: Klubben har p.t. 19 kajakker,
herunder to børnekajakker og to sit-on-top kajakker.

Grej:
Pagajer, veste, våddragter, sikkerhedsudstyr
og spraydæk, der passer til kajakkerne.

Hjemmeside
: <https://www.oroehavkajakklub.dk/kajakker/>

## Kursus for begyndere

Klubben afholder et til to begynderkurser om året.
Kurserne er i udgangspunktet obligatoriske,
hvis man ønsker at blive medlem.
Men hvis man har et EPP2-havkajakbevis i forvejen,
er det imidlertid nok at ro en tur med klubbens instruktør,
som sikrer sig, at bl.a. redningsprocedurer stadig sidder fast.

Et begynderkursus varer minimum 16 timer,
fordelt over fire weekendformiddage.
Det afsluttes med en prøve med chefinstruktøren.

På kurserne lærer deltagerne
om bl.a. roteknik, sikkerhed, navigation, redning
og vurdering af vejrforhold
samtidig med, at de bliver fortrolige med både grej og vand.
Der er desuden fokus på hensigtsmæssig påklædning og forplejning,
da det er vigtigt altid at have overskud
til eventuelle uforudsete hændelser.
Der har heldigvis aldrig været uheld under medlemmernes roture.

Hjemmeside
: <https://www.oroehavkajakklub.dk/>

![En dejlig aftentur på Isefjorden 27. august 2024.
*Fotograf: Niels Mogensen.*](isefjorden2.jpg)
